钦定古今图书集成/明伦汇编/氏族典/第079卷 > 吴柔胜
## 钦定古今图书集成/明伦汇编/氏族典/第079卷 > 吴柔胜

按《宋史吴柔胜传》：“柔胜，字胜之，宣州人。登淳熙八年
进士第，调都昌簿。丞相赵汝愚知其贤，差嘉兴府学
教授，将寘之馆阁。会汝愚去，御史汤硕劾柔胜尝救
荒浙右，擅放田租，为汝愚收人心，且主朱熹之学，不
可为师儒官。自是闲居十馀年。嘉定初，主管刑工部
架阁文字，迁国子正，复迁太学博士，又迁司农寺丞”，
出知随州，除京西提刑，改湖北运判兼知鄂州，改知
太平州，除直秘阁、主管亳州明道宫，改直华文阁，除
工部郎中，力辞，除秘阁修撰，依旧宫观。卒，谥“正肃。”